היום בטקס סיום קורס טיס בבסיס חצרים (צילום: רויטרס)

לקראת ההודעה הרשמית של היועץ המשפטי לממשלה, אביחי מנדלבליט, על האישור לפתוח בחקירה נגד ראש הממשלה בנימין נתניהו, פרסם אמש (יום ה') אמנון אברמוביץ' בערוץ 2 כי נתניהו חשוד בקבלת טובות הנאה בהיקפים גדולים מאיש עסקים בארץ ומאיש עסקים בחו"ל.

‎לפי הדיווח, לפני כשלושה שבועות נרשמה פריצת דרך בתיק זה. החקירה מרוכזת בפרקליטות מחוז ירושלים. יציאתו לחופשה של הפרקליט אורי קורב עיכבה לזמן מה את החקירה. במסגרת הבדיקה נחקרו והעידו כ-50 אנשים, כך לפי הדיווח.

אתמול דווח ב"ידיעות אחרונות" כי במקביל להודעה על פתיחת החקירה צפוי היועץ המשפטי לממשלה להודיע על סגירת חלק מתיקי הבדיקה שנפתחו נגד נתניהו לפני כמה חודשים, כיוון שבהם לא נמצא סיכוי סביר להעריך שבוצעה עבירה. בהודעתו, יסביר מנדלבליט מהן הפרשיות שנסגרות, ומדוע ננקטה סחבת כה ארוכה בהליך הבדיקה ובמניעה מהציבור לדעת מה נחקר.

לאורך כל הדרך הכחיש נתניהו את הפרסומים השונים בנושאים אלה. היום (ו') נמסר מטעמו של ראש הממשלה כי "כל הפרשיות כביכול התבררו כעורבא פרח וכך יהיה גם לגבי הטענות המתפרסמות בתקשורת כעת. אנו חוזרים ואומרים: לא יהיה כלום - כי אין כלום".